
Ny organisering av UiOs Råd for samarbeid med arbeidslivet
Formål
Det er behov for å vurdere organiseringen av UiOs Råd for samarbeid med arbeidslivet (RSA) på nytt, både tematisk innretning, sammensetning og møtefrekvens. Studieavdelingen legger fram forslag om et mindre råd som kobles tettere til utdanningskomiteen og UiOs karriereuke. 
Bakgrunn
Råd for samarbeid med arbeidslivet (RSA) er opprinnelig omtalt i St.meld. nr. 44 (2008-2009) Utdanningslinja: 
«Det er behov for samarbeid som er mer strukturert og bedre forankret i institusjonens planer og strategier. Det er derfor behov for at institusjonene utvikler nye og bedre strategier for å øke samarbeidet mellom høyere utdanning og arbeidslivet. Hensikten med strategiene er at institusjonene gjennom et bedre samarbeid skal høyne kvaliteten og øke fleksibiliteten i utdanningstilbudene. 
Institusjonene skal utvikle strategiene sammen med partene i arbeidslivet og studentrepresentanter i Råd for samarbeid med arbeidslivet (RSA). Institusjonene må vurdere hvilken form som er egnet for disse rådene, og representanter fra andre sektorer, frivillige organisasjoner eller folkevalgte kan også inviteres inn. I mange tilfeller kan det være hensiktsmessig at institusjonenes allerede etablerte institusjonsallianser og nettverk driver strategiutviklingen sammen.»
RSA er siden 2010/2011 også omtalt i tildelingsbrevene til UiO. Også her understrekes departementets forventninger om et godt strukturert og forankret samarbeid med arbeidslivet.
Rådets arbeid hittil
UiOs råd for samarbeid med arbeidslivet har fra desember 2013 møttes en gang per år. Rådet har blant annet fått presentert og diskutert resultater fra kandidat- og arbeidsgiverundersøkelser, UiO arbeid med praksis og samarbeid med arbeidslivet. 
Møtene i RSA har vært en arena for forventningsavklaringer mellom UiO og arbeidslivet. Rådets tilbakemeldinger har hatt en viktig signaleffekt, spesielt knyttet til økt bruk av praksis i studiene. 
RSA har vært en pådriver i enkeltsaker, men har hatt mindre effekt på den samlede utviklingen av studieporteføljen. Dette ser vi også i statsrådens brev om innspill til arbeidsrelevansmeldingen. 
Avgåtte rådsmedlemmer har blant annet etterlyst et tydeligere mandat og en klarere angivelse av hvilke strategiske problemstillinger som er aktuelle for RSA.
Forslag til ny organisering av rådet 
Rådet bør få mindre preg av å være et offisielt organ og mer preg av å være en arbeidsform og en arena for innspill knyttet til UiOs kontakt med arbeidslivet. Rådet bør også kobles tettere på utdanningskomiteen og UiOs karriereuke. 
Studieavdelingen foreslår følgende: 
· Rådet bør ha få medlemmer. Departementets føringer for rådet indikerer at følgende sammensetning vil være tilstrekkelig: 
· Prorektor
· Representanter for LO og NHO
· En studiedekan
· En student
· Utdanningskomiteen setter av tid på ett møte per år til tema og innspill fra rådet, for eksempel arbeidslivsrelevans, praksis og annen kontakt med arbeidslivet. 
· Organiseringen av rådet kobles tettere til Karriereuka, det største arrangementet om arbeidsliv og karriere ved UiO. 
Forankring hos prorektor vil legge til rette for god kobling mellom rådets innspill og den strategiske utviklingen av utdanningsvirksomheten. Færre medlemmer vil gjøre rådet lettere på foten og enklere å bruke som diskusjonspartner i den løpende kontakten med arbeidslivet.
Til diskusjon
1. Støtter utdanningskomiteen den foreslåtte nyorganiseringen av UiOs Råd for samarbeid med arbeidslivet? 
2. Vil en slik organisering av rådet sørge for hensiktsmessig kobling mellom rådets arbeid og utdanningskomiteen? 

